Miljoene ingesamel vir Solidariteit se noodfondsMeer as R2 miljoen is reeds vir die Noodfonds ingesamel. Die Solidariteit Beweging se noodfonds wat gestig is om hoofsaaklik kinders en bejaardes met noodvoeding te help, het reeds meer as R2 miljoen ingesamel. Dit volg na afloop van Solidariteit se aanlyn Helpmekaar-dag Dinsdag ten bate van dié noodfonds. Teen Dinsdag om 17:00 het dié fonds op R 2 035 600 gestaan. Francois Redelinghuys, woordvoerder van die Solidariteit Beweging, het gesê die doel van die Helpmekaar-dag was om ’n reuse-helpmekaarpoging van stapel te stuur deur die krag van die gemeenskap in te span om mense in maatskaplike nood te help, om sakeondernemings te ondersteun en om kinders te help sodat hulle steeds kan skoolgaan in hierdie onsekere tye. Die Solidariteit Beleggingsmaatskappy het R250 000 tot die fonds bygedra terwyl Sakeliga ŉ skenking van R100 000 aan die fonds gedoen het. Die Virseker Trust het R1 miljoen geskenk. Flip Buys, voorsitter van die Solidariteit Beweging, het vroeër gesê die organisasie is baie bekommerd oor die maatskaplike krisis wat weens die Covid-19-pandemie gaan ontstaan. Hy meen dat veral ouer mense en kinders die swaarste getref word, terwyl talle mense se inkomste boonop oornag verminder het. Intussen het Helpende Hand landswyd skenkingspunte, die sogenaamde Josef-silo’s, vir niebederfbare kos, bepaal. Duisende mense en spesifiek kinders wat voorheen hulp uit Helpende Hand se voedingsprojek gekry het, sal hierby baat. Hierdie hulp word deur Helpende Hand se landswye netwerk van kantore en takke verleen. Teen Dinsdagmiddag is R712 130 vir die Josef-silo’s-inisiatief ingesamel. Maroela Media het vroeër berig die noodfonds moet ook Solidariteit se Skoleondersteuningsentrum (SOS) bystaan om te sorg dat leerders op Wolkskool, die SOS se e-leerstelsel, voortgesette onderrig tydens die Covid-19-krisis kry. Lede van die publiek word aangemoedig om skenkings te maak deur ŉ kort video of foto van hulself op hul Facebook-blad, Instagram en op die openbare gebeurtenis #HelpMekaarDag te plaas met die webadres en die hutsmerke #krisisfonds #hiervirjou #helpmekaardag #solidariteitbeweging. Hulle moet ook ŉ Facebook-vriend wat moontlik sal wil skenk in die plasing byvoeg.